- Soũↄ
- ←
- 105
- →

105
Lua a gbɛ̃́ↄ suabaa
(1Lad 16.8-22)
1 À Dii sáaukpa, í lɛ́mawà,
à to bui píi aà yãkɛaↄ dↄ̃.
2 À lɛsi, í aà táasilɛ,
à aà yãbↄnsaɛkɛaↄ galikɛ píi.
3 À ĩ́anadã ń Dii tↄ́ pↄ́ kú adoao.
Á Dii kĩ́i wɛ̀ɛlɛnaↄ à pↄnakɛ,
4 à gɛ Dii le à gbãa gbɛawà,
íↄ aà aɛya gↄↄpii.
5 À to yãbↄnsaɛ pↄ́ a kɛ̀ↄ dↄágu,
aà dabudabukɛaↄ ń ikoyã pↄ́ a òↄ,
6 á Dii zↄ̀blena Ablahaũ buiↄ,
á Yakↄbu bui pↄ́ à á sɛ́ↄ.
7 Dii mɛ́ wá Lua ũ,
ↄ̃mɛ ì yãdilɛ gbɛ̃́piiɛ.
8 Aà bàakuawanↄ yã́ lí sãaaguo,
yã́ pↄ́ a òpi aↄ kuɛ e wá buiwa.
9 Aà bàa kú ń Ablahaũo,* Daa 12.7, 17.8
à ɛ̀a à a lɛgbɛ̃̀ Izaakiɛ lↄ.† Daa 26.3
10 Aà bàa ɛ̀a kú ń Yakↄbuo iko ũ,
ↄ̃ a kú ń Isailiↄ e gↄↄpii.
11 À mɛ̀ á Kanaa bùsu kpámá,
aↄ dɛ pↄ́ pↄ́ aa sɛ kpaalɛ guu ũ.‡ Daa 28.13
12 Gↄↄ bee aa dasio, wìli ń yãdao,
aa ku Kanaa bùsuu bↄ̀mↄↄ ũɛ.
13 Aaìↄ liaaliaa bui ń buioↄ guu,
aaìↄ bɛbɛ bùsu ń bùsuo.
14 I we wà ń wɛtã̀o,
à kíaↄ lèle an yã́ musu à mɛ̀
15 aasu ↄkã gbɛ̃́ pↄ́ a ń sɛ́piↄwao,
aasu ĩada a ãnabipiↄwao.§ Daa 20.3-7
16 Ɔ̃ a tò nↄana kà bùsupiu,
a tò an kũ̀sũa làa píi.* Daa 41.53-57
17 Ɔ̃ à Yosɛfu gbàɛ à dↄ̀aanɛ́,
wà aà yìa zↄ ũ.† Daa 37.28, 45.5
18 Wà mↄkà aà gbáwa,
wà mↄ dↄ̀ aà nↄɛ‡ Daa 39.20
19 e yã́ pↄ́ à dↄ̀aa ò gɛ̀ kɛ̀ò,
ↄ̃ yã́ pↄ́ Dii dàɛ̀ tò yã́ bↄ̀aànↄ na.§ Daa 37.6-9
20 Kɛ́ kía gbɛ̃́ zĩ̀, ↄ̃ wà aà gbàɛ,
bùsu gbɛ̃zↄ̃ↄpi aà kɛ̃̀.* Daa 41.14
21 À aà dìlɛ a bùsu dↄaana ũ,
a tò aàↄ iko vĩ a àizɛɛↄwa píi.† Daa 41.39-41
22 Yosɛfu aà kíaↄ tòto a pↄeãwa,
à ↄ̃nↄ dà aà ìwaↄnɛ.
23 Ɔ̃ Yakↄbu buiↄ mↄ̀ Egipi,‡ Daa 46.6
Isailiↄ ku nibↄↄ ũ Haũ buiↄ bùsuu.§ Daa 47.11
24 Dii tò a gbɛ̃́ↄ kↄ̃̀ we maamaa,
a tò aa dasikũ̀ dɛ ń ibɛɛↄla.
25 Ɔ̃ à ń ibɛɛpiↄ swãfɛ̃̀, ↄ̃ aa zà aà gbɛ̃́piↄu,
aa ↄ̃nↄsↄpɛ̀lɛ aà zↄ̀blenapiↄnɛ.* Bↄa 1.7-14
26 À a zↄ̀blena Mↄizi zĩ̀má† Bↄa 3.10
ń Aalona pↄ́ a sɛ̀o.‡ Bↄa 4.14-16
27 Aa yãkɛ̀ Egipiↄnɛ seela ũ,
aa dabudabukɛ̀ Haũ buipiↄ bùsuu.
28 À gusia gbàɛmá, gu sì ń bùsuu,§ Bↄa 10.21-23
kɛ́ aa gì aà yãmai yã́i.
29 À ń swa'i lìlɛ à gↄ̃̀ au ũ,
ↄ̃ a kpↄↄ gàga.* Bↄa 7.17-21
30 Blↄↄ lì ń bùsua
ń ń gbãadeↄ wúlɛkĩiↄ píi.† Bↄa 8.1-6
31 À yã'ò ↄ̃ ũsĩnaↄ kàńgu,‡ Bↄa 8.20-24
gã́i kàńgu e an bùsu lɛ́ lɛ́u píi.§ Bↄa 8.12-15
32 À lougbɛ kàńgu lou ũ,
loupilɛa lì ń bùsua gupiiu.* Bↄa 9.22-25
33 À ń vɛ̃ɛliↄ ɛ̀'ɛ ń ń kaadↄɛnliↄ,
à ń bùsu líↄ kɛ̀ kɛ́lɛkɛlɛ píi.
34 À yã'ò ↄ̃ kwaↄ kàńgu,
kwasutɛ̃ↄ kà, aa lɛ́ vĩo.
35 Aa ń bùsu sɛ̃ ń láo nɛ̀,
aa ń buapↄ́ↄ blè píi.† Bↄa 10.12-15
36 À ń bùsu nɛgↄ̃ɛ sɛ̃́iaↄ dɛ̀dɛ píi,
nɛ́ woode pↄ́ aa ń í ń ɛ̀waasogↄↄpiↄ.‡ Bↄa 12.29
37 À bↄ̀lɛ ń a gbɛ̃́ↄ,
aa ã́nusu ń vuao kũa,
an bui gbɛ̃e i gɛ̃nalɛ zɛ́uo.
38 Kɛ́ aa bↄ̀lɛ, Egipiↄ pↄ kɛ̀na,
kɛ́ vĩa ń kṹ Isailiↄ yã́ musu yã́i.§ Bↄa 12.33-36
39 À tɛlu pɛ̀lɛ kpà a gbɛ̃́ↄzi,
à kɛ̀ tɛ́ ũ gwã́, à gupùnɛ́.* Bↄa 13.21-22
40 Aa wabikɛ̀wà, ↄ̃ à mↄ̀nɛ́ ń bùuↄ,
à musu blɛ kpàmá aa kã̀.† Bↄa 16.2-15
41 À gbɛsi pàa, ↄ̃ í bↄ̀u,‡ Bↄa 17.1-7, Nao 20.2-13
ípi bàalɛ̀ guwaiwaiu we lán swawa.
42 Asa lɛ́ pↄ́ a gbɛ̃̀ yã́ dↄaàguɛ,
yã́ pↄ́ a ò a zↄ̀blena Ablahaũɛpi.
43 À bↄ̀ ń a gbɛ̃́ↄ, aalɛ pↄnakɛ,
gbɛ̃́ pↄ́ a sɛ̀piↄ guladↄ.
44 À buipãleↄ bùsu kpàmá,§ Yoz 11.16-23
zĩ pↄ́ gbɛ̃́piↄ kɛ̀ↄ ài gↄ̃̀nɛ́.
45 Bee kɛ̀ píi kɛ́ aa e wàↄ a yãdilɛaↄ kũa,
aai a ikoyãↄ da.
Àleluya!

- Soũↄ
- ←
- 105
- →

*105:9 Daa 12.7, 17.8

†105:9 Daa 26.3

‡105:11 Daa 28.13

§105:15 Daa 20.3-7

*105:16 Daa 41.53-57

†105:17 Daa 37.28, 45.5

‡105:18 Daa 39.20

§105:19 Daa 37.6-9

*105:20 Daa 41.14

†105:21 Daa 41.39-41

‡105:23 Daa 46.6

§105:23 Daa 47.11

*105:25 Bↄa 1.7-14

†105:26 Bↄa 3.10

‡105:26 Bↄa 4.14-16

§105:28 Bↄa 10.21-23

*105:29 Bↄa 7.17-21

†105:30 Bↄa 8.1-6

‡105:31 Bↄa 8.20-24

§105:31 Bↄa 8.12-15

*105:32 Bↄa 9.22-25

†105:35 Bↄa 10.12-15

‡105:36 Bↄa 12.29

§105:38 Bↄa 12.33-36

*105:39 Bↄa 13.21-22

†105:40 Bↄa 16.2-15

‡105:41 Bↄa 17.1-7, Nao 20.2-13

§105:44 Yoz 11.16-23

© 2010 SIM International